कौआ आ कारकौआ (बाल कविता)
का - का, का - का, कोना करै छै, देखही बौआ ।
 देह - लोल छै चमकैत कारी, सगरे "कौआ" ।
 गर्दनि छाउरक रंग - सिलेटी, "घरैया कौआ" । ।
 जकर अबाज छै कम कर्कश, से "घरैया कौआ" ।
 जकर छै सौंसे देहे कारी, "बनैया कौआ" ।
 एकर अबाज छी बड़ कर्कश, ई छी "कारकौआ" । ।
 एकरे नाम छै "कागा" सेहो, इएह "कारकौआ" ।
 *१ - "कौआ" आ "मएना" ई एहेन चिड़ै अछि जकरा अजुक अधिकांश नेना - भुटका सभ अपन जिनगीमे सभसँ पहिने प्रत्यक्ष रूपमे देखैत अछि । पहिलुका सुचीमे "बगरा" सेहो आबैत छल पर आब नञि ।
 *२ - सभ कौआ केर देह आ लोल चमकैत कारी रंगक होइत अछि । पर जकर गर्दनि छाउरक रंगक वा सिलेटी रंगक होइछ से सामान्य मैथिली भाषामे "कौआ" कहबैत अछि अधिक विशिष्ट रूपसँ ओकरा "घरैया कौआ" (HOUSE CROW) कहि सकैत छियै ।
 *३ - जँ उपरुका कौआकेँ "घरैया कौआ" कहैत छी तँ जाहि कौआ केर पुरा देहे कारी होइत अछि तकरा "बनैया कौआ" (JUNGLE CROW) कहि सकैत छी । सामान्य मैथिलीमे "बनैया कौआ" केर लेल "कागा" अथवा "कारकौआ" शब्द व्यवहृत होइत अछि । पहिने घऽर - आङ्गन मे बेसीतर घरैया कौआ देखाइत छल पर आइ - काल्हि कारकौआ बेसी भेटैत अछि जे कि पछिला किछु दशकमे घरैया कौआ केर घटैत संख्याँ केर परिचायक थिक ।
 *४ - व्यापक अर्थमे "कौआ" या "कागा" शब्दसँ विश्वक सभ तरहक कौआक बोध होइत अछि चाहे ओ अंग्रेजीक कोनहु HOUSE CROW हो, JUNGLE CROW हो, RAVEN हो, CARRION CROW हो या फेर JACKDOW किएक ने हो ।
 *५ - "कौआ" ओएह चिड़ै अछि जे "कोइली" नामक चिड़ै लेल शिशु-भरण पोषक (BROODING HOST) केर भूमिका निमाहैत अछि ।
 मैथिली पाक्षिक इण्टरनेट पत्रिका "विदेह" केर 197म अंक (01 मार्च 2016) (वर्ष 9, मास 99, अंक 197) केर "बालानां कृते" स्तम्भमे प्रकाशित । 